b"\n_START_ARTICLE_\nSerrella\n_START_PARAGRAPH_\nLa serra de la Serrella \xc3\xa9s una petita serra Preb\xc3\xa8tica enclavada entre les comarques del Comtat i la Marina Baixa, que forma part a la vegada d'una al\xc3\xadneaci\xc3\xb3 muntanyenca amb la serra de la Xort\xc3\xa0. Es troba envoltada per les poblacions de Benilloba, Gorga, Quatretondeta, Fageca, Famorca, Castell de Castells, el Castell de Guadalest, Benimantell, Beniard\xc3\xa0, Confrides i Benasau, si b\xc3\xa9 la millor vista de la serra (des del nord) es troba a Benimassot, conegut com la balconada de la Serrella._NEWLINE_La serra pertany al sistema B\xc3\xa8tic, d'on s'explica la seua orientaci\xc3\xb3 de ponent a llevant. Est\xc3\xa0 formada per una cresta estilitzada, amb una lleu forma arquejada, coronada per quatre pics que, tots ells, superen els 1.300 m. Es tracta dels pics de la Serrella, l'Hedra, el Pla de la Casa i la Mall\xc3\xa0 del Llop._NEWLINE_Els seus dos vessants s\xc3\xb3n molt distints. El meridional cau fins als 300 metres cap a la vall de Guadalest, ara negada per l'aigua de l'embassament de Guadalest. En canvi, la part septentrional cau fins als 600 metres per un vessant farcit amb imponents formes c\xc3\xa0rstiques, com les monumentals pedres dels Frares de Quatretondeta."